RÅDETS UDTALELSE af 18. januar 1999 om Irlands stabilitetsprogram for 1999-2001 (1999/C 42/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 5, stk. 1 og 2,

under henvisning til henstilling fra Kommissionen, og

efter høring af Det Økonomiske og Finansielle Udvalg -

VEDTAGET FØLGENDE UDTALELSE:

Rådet gennemgik den 18. januar Irlands stabilitetsprogram, der dækker perioden 1999-2001. Rådet noterer sig med tilfredshed, at de offentlige finanser i Irland udviser et overskud i 1997, og at dette forventes at holde i hele programperioden, samtidig med at gældskvoten, som forventes at være faldet til under 60 % af BNP ved udgangen af 1998, fortsat vil mindskes.

De makroøkonomiske rammer i programmet er fastlagt ud fra et forventet fald i den økonomiske vækst fra det meget høje niveau, der for nylig er blevet opnået, samtidig med at inflationen også falder fra sit højeste punkt i 1998. Ikke desto mindre forbliver væksten meget stærk i sammenligning med andre medlemsstater, hvilket afspejler økonomiens særdeles gode resultater på udbudssiden og en fortsat vækst i arbejdsstyrken. Rådet fandt, at de makroøkonomiske fremskrivninger i programmet kan nås. Det er endvidere klart, at det positive resultat for 1998 betyder, at Irland allerede opfylder målet i stabilitets- og vækstpagten om et budget, der er tæt på at balancere eller udvise overskud. Desuden forudses det i prognosen for de offentlige finanser, at Irland fortsat vil kunne opfylde budgetkravene i stabilitets- og vækstpagten i perioden 1999 til 2001.

Medens det er klart, at programmet er i overensstemmelse med stabilitets- og vækstpagten, er der ikke desto mindre flere spørgsmål vedrørende makroøkonomisk stabilitet, der skal undersøges i en bredere sammenhæng. Rådet bemærker bl.a., at den økonomiske situation ikke er uden risiko; den største risiko er en overophedning af økonomien med stigende lønninger og priser. I denne forbindelse noterede Rådet sig, at selv om der har været en vis stramning af skattepolitikken, ville en endnu større stramning have været mere tilrådelig. I Rådets henstilling af 6. juli 1998 om de overordnede retningslinjer for medlemsstaternes og Fællesskabets økonomiske politikker (2) blev der anbefalet en stram finanspolitik i Irland.

På baggrund af den stærke vækst i økonomien finder Rådet, at det vil være hensigtsmæssigt, at der som planlagt fastholdes et overskud på budgettet under hele programmet. Under overholdelse af kravene i stabilitets- og vækstpagten skulle dette give en tilstrækkelig sikkerhedsmargen til at undgå for store underskud i tilfælde af en konjunkturafmatning.

Rådet kan tilslutte sig, at der i programmet lægges vægt på øget offentlig investering for både at opfylde en stærkt voksende økonomis infrastrukturbehov og for at erstatte den forventede reduktion af støtten fra Fællesskabets strukturfonde i Irland. En mere detaljeret plan for kapitalinvesteringer ville imidlertid være et nyttigt supplement til stabilitetsprogrammet og kunne bidrage til at undgå vanskeligheder med kapitaltilførsel, som kunne påvirke udsigterne for vækst og inflation i Irland.

(1) EFT L 209 af 2.8.1997, s. 1.

(2) EFT L 200 af 16.7.1998, s. 34.